Monyet punca gangguan elektrik
KUCHING: Bahagian operasi Sarawak Energy tetap berwaspada
dalam menjaga keadaan infrastruktur dan peralatan elektriknya dengan
kerja-kerja penyelenggaraan yang dijadualkan tepat pada masanya untuk
memastikan bekalan elektrik berterusan dan boleh dipercayai untuk kawasan luar
bandar. Namun, untuk menjangkau isi rumah di seluruh negeri,
talian penghantaran dan pengedaran Sarawak berjalan jauh di sepanjang atau
melalui hutan, kebun dan ladang. Hal ini turut menimbulkan cabaran yang besar disebabkan
oleh hidupan liar. Gangguan hidupan liar memberi impak besar kepada
penyaluran bekalan elektrik di kawasan luar bandar. Sejak Januari tahun ini, Sarawak Energy di Wilayah Tengah
yang meliputi Sibu dan kawasan sekitarnya telah mencatatkan 19 kes kehadiran
hidupan liar di talian elektrik. Pelanggan di Mukah, Dalat, Matu, Bintangor dan Sarikei
mengalami gangguan akibat faktor unik ini. Pada 30 Mac, pelanggan di Dalat dan sebahagian Judan
mengalami gangguan elektrik pada jam 12.48 tengah hari dan pasukan teknikal
telah mengesan punca masalah yang disebabkan oleh monyet yang terenjat elektrik
kerana mereka menemui bangkainya di salah satu tiang kuasa. Bekalan ke kawasan yang terjejas pulih sepenuhnya pada jam
1.34 tengah hari. Pada 27 Mac sekitar jam 6 petang, sekumpulan monyet
bergayut di talian elektrik bervoltan tinggi di Matu-Daro dan telah menyebabkan
gangguan bekalan elektrik yang mempengaruhi bekalan ke kampung-kampung di
daerah itu. Kira-kira 1100 pelanggan di Kampung Tian, Kampung
Berjaya, Kampung Sekaan Kecil, Kampung Sekaan Besar, Matu Bazaar, Kampung Sok
dan Kampung Jemoreng terjejas. Bekalan elektrik ke kawasan yang terjejas pulih
sepenuhnya jam 6.18 petang, kira-kira 20 minit kemudian. Timbalan Presiden Bahagian Pengedaran Sarawak Energy,
Yusri Safri berkata gangguan yang disebabkan oleh hidupan liar adalah salah
satu cabaran yang dihadapi oleh pasukan operasi ketika bertugas di kawasan luar
bandar dan kawasan pedalaman. “Walaupun kami dapat segera mengerahkan pasukan teknikal
untuk memulihkan bekalan kepada pelanggan kami, ianya sangat membimbangkan
melihat haiwan ini terkena renjatan elektrik bervoltan tinggi,” kata Yusri. Yusri berkata mereka sedang mencari cara untuk
mengurangkan situasi termasuk mengubah dari konduktor tidak bertutup ke
konduktor tertutup, tetapi ini akan dilakukan secara bertahap. “Ini akan mengurangkan insiden gangguan berkaitan haiwan
dan juga merupakan pendekatan berkelanjutan untuk pengurusan hidupan liar di
daerah-daerah ini,”jelasnya. Beliau menambah bahawa sebelum saluran elektrik diaktifkan
semula, pasukan teknikal perlu melakukan rondaan di saluran yang terjejas untuk
memastikan semua langkah keselamatan dipertimbangkan, yang meliputi kemungkinan
talian atau tiang jatuh di sepanjang peregangan. “Adalah menjadi tanggungjawab kita untuk memastikan
keselamatan semua orang berdekatan kemudahan elektrik kita dan kita memandang
serius perkara ini. Untuk laluan talian elektrik yang lebih panjang, mungkin
memerlukan sedikit masa untuk melakukan rondaan terutama ketika berlaku pada
waktu malam, di bawah cuaca yang tidak menentu atau kawasan dengan persekitaran
yang kurang baik. “Saya harap pelanggan dapat memahami cabaran yang kami
hadapi. Walaupun begitu, kami tetap berkomitmen untuk melakukan yang terbaik
untuk meminimumkan masa gangguan,” ujar Yusri. Pelanggan boleh menghubungi Pusat Khidmat Pelanggan 24/7
Sarawak Energy di talian 1300-88-3111 atau e-mel ke
customercare@sarawakenergy.com untuk mendapatkan bantuan. Bekalan elektrik terputus juga dapat dilaporkan melalui
aplikasi mudah alih Sarawak Energy “SEB cares”, yang tersedia di
Google Play Store Android dan juga Apple App Store untuk IOS. 
See author's posts
